‘সোলায়মানির হামলাকারীদের জন্য কঠিন প্রতিশোধ অপেক্ষা করছে’
ইরানের জেনারেল কাসেম সোলায়মানির ওপর হামলাকারীদের জন্য কঠিন প্রতিশোধ অপেক্ষা করছে বলে এক বিবৃতিতে জানিয়েছে ঢাকাস্থ ইরানি দূতাবাস।







রোববার ঢাকাস্থ ইরানের দূতাবাস থেকে পাঠানো ওই বিবৃতিতে বলা হয়, তার রক্ত প্রতিরোধ সংগ্রামকে আগের চেয়ে বেগবান করবে এবং মধ্যপ্রাচ্যে যুক্তরাষ্ট্রের যুদ্ধংদেহী নীতিকে অকার্যকর করতে সাহায্য করবে। 




এতে আরও বলা হয়েছে, জেনারেল সোলায়মানি শুধু ইরানি জনগণের নয়; বরং তিনি বিশ্বের সব মুসলমান এবং নিপীড়িত ও বঞ্চিত মানুষের মর্যাদা ও গর্বের প্রতীক হয়ে উঠেছিলেন। মার্কিনীরা মধ্যপ্রাচ্যে উত্তেজনা ও সংঘাতের লেলিহান শিখা ছড়িয়ে দিতে বর্বরোচিত হামলার মাধ্যমে ইরানের কুদস ব্রিগেডের এই কমান্ডারকে হত্যা করেছে। 
তারা এই জঘন্য অপরাধের মাধ্যমে ইরাকের সার্বভৌমত্ব লঙ্ঘন করেছে, আন্তর্জাতিক রীতি-নীতি পদদলিত করেছে এবং মধ্যপ্রাচ্যের শান্তি ও স্থিতিশীলতাকে বিনষ্ট করতে চেয়েছে। তবে এই জঘন্য অপরাধের নির্বোধ হোতারা যেন মনে রাখে যে, তারা তাদের অপরাধের দাঁতভাঙ্গা জবাব পাবে।
জেনারেল সোলায়মানির হত্যার ঘটনা আবারও প্রমাণ করল যে, যুক্তরাষ্ট্র বিশ্বের স্বাধীনচেতা জাতিগুলোর কাছে সর্বাধিক ঘৃণ্য রাষ্ট্র ও রাষ্ট্রীয় সন্ত্রাসবাদের প্রতীকে পরিণত হয়েছে। হোয়াইট হাউজ ও পেন্টাগনের কর্মকর্তাদের জেনে রাখা উচিত যে, গুণ্ডামি ও সীমালঙ্ঘনের যুগ শেষ হয়ে গেছে এবং যারা জেনারেল সোলায়মানির মতো স্বাধীনচেতা ব্যক্তি ও অন্য শহীদদের রক্তে নিজেদের হাত রঞ্জিত করেছে তাদের জন্য কঠিন প্রতিশোধ অপেক্ষা করছে।
বিবৃতিতে আরও বলা হয়, জেনারেল কাসেম সোলায়মানি ইসরাইল, আলকায়দা ও আইএস জঙ্গিদের জন্য দুঃস্বপ্নে পরিণত হয়েছিলেন। তিনি ইরাক ও সিরিয়াকে আইএসের মতো রক্তপিপাসু জঙ্গিদের হাত থেকে মুক্ত করতে অক্লান্ত পরিশ্রম করেছেন।
তার একমাত্র অপরাধ ছিল, তিনি যুক্তরাষ্ট্রের লালিত জঙ্গিগোষ্ঠী আইএস নির্মূলে আপোষহীন ভূমিকা পালন করেছেন। তাই যুক্তরাষ্ট্র তাকে পথের কাঁটা মনে করেছিল। এতে কোনো সন্দেহ নেই যে, জেনারেল সোলায়মানির রক্ত প্রতিরোধ সংগ্রামকে আগের চেয়ে বেগবান করবে এবং মধ্যপ্রাচ্যে যুক্তরাষ্ট্রের যুদ্ধংদেহী নীতিকে অকার্যকর করতে সাহায্য করবে। 
জেনারেল সোলায়মানির বীরত্ব ও আত্মত্যাগের প্রতি সম্মান জানিয়ে দূতাবাসে ইরানের জাতীয় পতাকা অর্ধনমিত রাখা হয়েছে বলে জানানো হয়।
প্রসঙ্গত,গত শুক্রবার ভোররাতে ইরাকের রাজধানী বাগদাদে সন্ত্রাসী হামলায় ইরানের কুদস ফোর্সের কমান্ডার লে. জেনারেল কাসেম সোলাইমানি মৃত্যুবরণ করেন। ওই হামলায় জেনারেল সোলাইমানির সঙ্গে ইরাকের সরকারপন্থী স্বেচ্ছাসেবী বাহিনী হাশদ আশশাবি’র উপ-প্রধান আবু মাহদি আল-মুহানদিসসহ দু’দেশের মোট ১০ জওয়ান ও কমান্ডার মারা যায়।

ইরানের জেনারেল কাসেম সোলায়মানির ওপর হামলাকারীদের জন্য কঠিন প্রতিশোধ অপেক্ষা করছে বলে এক বিবৃতিতে জানিয়েছে ঢাকাস্থ ইরানি দূতাবাস।